《西山杂兴 其二》
清代·万邦荣

远扣禅扉暮始还，痕留芒履露斑斑。云随野客同归岫，花逐流泉乱出山。

寂历烟村孤犬吠，萧条祠宇老僧间。开缸独酌庭梧下，明月无言过碧湾。

作者简介：（?—1739）河南襄城人，字仁伯，号西田。康熙五十九年举人。博学能文，尤长于诗。雍正间授明史馆纂修，乾隆间官山东莘县知县。有《红崖草堂诗集》等。